Document ID: 32009L0051

DIREKTIVA KOMISIJE 2009/51/ES
z dne 25. maja 2009
o spremembi Direktive Sveta 91/414/EGS glede specifikacije nikosulfurona kot aktivne snovi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti druge alinee drugega pododstavka člena 6(1) Direktive,
ob upoštevanju naslednjega:
(1)
Po pregledu, pri katerem je imelo Združeno kraljestvo vlogo države članice poročevalke, je bila aktivna snov nikosulfuron z Direktivo Komisije 2008/40/ES (2) dodana Prilogi I k Direktivi 91/414/EGS. Direktiva 2008/40/ES določa najnižjo stopnjo čistosti pri 930 g/kg. Navedena stopnja je temeljila na specifikaciji, ki jo je predložil prijavitelj.
(2)
Običajna praksa je, da najnižja stopnja čistosti temelji na specifikacijah, ki jih v zvezi s čistostjo in stopnjami nečistoč v aktivnih snoveh pripravi Organizacija Združenih narodov za prehrano in kmetijstvo (FAO). Specifikacija FAO o nikosulfuronu (3) določa najnižjo čistost pri 910 g/kg. Navedena specifikacija je bila vključena v poročilo o oceni, ki so jo strokovno pregledale države članice in Evropska agencija za varnost hrane (EFSA) in ki je bila 29. novembra 2007 predstavljena Komisiji za nikosulfuron v obliki znanstvenega poročila EFSA (4). Čeprav ima Skupnost pravico določati svoje lastne stopnje za varovanje zdravja ljudi in živali ter okolja, se v skladu s splošno prakso uporabljajo stopnje FAO. Da se ostalim proizvajalcem omogoči trženje proizvodov v skladu z stopnjami FAO, je treba specifikacijo ustrezno prilagoditi.
(3)
Zato je upravičeno, da se najnižja čistost nikosulfurona spremeni.
(4)
Ker člen 2 Direktive 2008/40/ES zahteva, da države članice uporabljajo predpise iz navedene direktive od 1. julija 2009, se mora tudi spremenjena specifikacija za nikosulfuron uporabljati od tega datuma, brez poseganja v ostale roke iz člena 3 Direktive 2008/40/ES. Ta direktiva mora torej začeti veljati čim prej.
(5)
Zato je primerno Direktivo 91/414/EGS ustrezno spremeniti.
(6)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
V vrstici 176 (nikosulfuron) Priloge I k Direktivi 91/414/EGS, v stolpcu 4 (čistost), se besedilo „930 g/kg“ nadomesti z besedilom „910 g/kg“.
Člen 2
Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. junija 2009. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.
Navedeni predpisi se uporabljajo od 1. julija 2009.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati na dan objave v Uradnem listu Evropske unije.
Člen 4
Ta direktiva je naslovljena na države članice.
V Bruslju, 25. maja 2009

Labels: 7
3
6